internet vaartha 153 Views
ముంబై : అండర్‌ 19 ఆటగాళ్లు ఎక్కువగా స్ట్రైక్‌ రొటేషన్‌ చేసేలా దృష్టిసారిస్తున్నా భారత అండర్‌-19 జట్టు కోచ్‌,టీమిండియా మాజీ కెప్టెన్‌ రాహుల్‌ ద్రావిడ్‌ పేర్కొన్నాడు. ఆటగాళ్లలో స్ట్రైక్‌రొటేషన్‌ సామర్థ్యాన్ని పెంపొందించడంపై దృష్టిపెడుతున్నానన్నాడు.స్ట్రైక్‌రొటేషన్‌ వల్ల ఎంతో ఒత్తిడి తగ్గుతుందని, ఈ అంశంపై ఆటగాళ్లుతో చాలాసేపు చర్చించానని రాహుల్‌ ద్రావిడ్‌ పేర్కొన్నాడు.జనవరి 27 నుంచి బంగ్లాదేశ్‌లో జరిగే అండర్‌-19 ప్రపంచ కప్‌ కోసం భారత జట్టు బయలుదేరే ముందు నిర్వహించిన మీడియా సమావేశంలో ద్రావిడ్‌ మాట్లాడాడు.కాగా ఈ కుర్రాళ్లందరూ భారీ షాట్లు ఆడగలరు.భారీ షాట్లు ఆడటం సాధన చేసే తరంలో వాళ్లున్నారు. వాళ్లు కొట్టే కొన్ని సిక్సర్లు మతి పోగొడుతున్నాయి. గత కొన్ని నెలలుగా మేం మంచి పిచ్‌లపై ఆడాం. అని ద్రావిడ్‌ పేర్కొన్నాడు.కానీ,ప్రపంచ కప్‌ సందర్భంగా 300 పరుగులు చేయగలిగే పిచ్‌లు లభించకపోవచ్చన్నాడు. కాగా 240-250 స్కోర్లు నమోదయ్యే పిచ్‌లు ఉండొచ్చునని,ఆటగాళ్లు స్ట్రైక్‌ రొటేట్‌ చేయడం నేర్చుకోవాలని పేర్కొన్నాడు. జనవరి 27 నుంచి జరిగే ప్రపంచ కప్‌ టోర్నీలో భారత అండర్‌ -19 జట్టు ఆటగాళ్లు అత్యుత్తమ ప్రదర్శన కనబర్చాలని తాను కోరుకుంటున్నట్లు వివరించాడు. కాగా తాను కోచ్‌గా ఉండటం వల్ల తన ఆధ్వర్యంలో ప్రపంచ కప్‌ తీసుకురావాలని ఆటగాళ్లపై ఎలాంటి ఒత్తిడి పెట్టడం లేదన్నాడు. అత్యుత్తమ ప్రతిభ కనబర్చి భారత జాతీయ జట్టుకు కొందరు అండర్‌ 19 ఆటగాళ్లు ఎంపికైతే తనకు చాలా సంతోషమన్నాడు. అదే వారి టార్గెట్‌ అని కూడా పేర్కొన్నాడు. న్యూజిలాండ్‌,ఐర్లాండ్‌,నేపాల్‌ జట్లున్న గ్రూప్‌-డిలోనే భారత జట్టు కూడా ఉంది.